દરેક કલ્ચરના લોકો પાસે પોતાનો ધર્મ છે, પોતાના માનીતા ભગવાન છે. ધર્મ અને તેના રીતિરિવાજો જુદા હશે પણ કોઈ પણ આસ્તિકના મનમાં એ જ કન્સેપ્ટ છે કે, ”કોઈ એક મહાશક્તિશાળી આ બ્રહ્માંડમાં છે જે આપણી ઉપર રહે છે. આમ એ ભલે સર્વત્ર કહેવાય પણ તે સર્વજ્ઞા પણ છે કારણ કે ઉપરથી આપણને બધાને જુવે છે. અને જો આપણે એમણે સર્જેલા ધર્મમાં બતાવેલા નીતિનિયમો તોડયા તો એમની પાસે એક લાંબુ લિસ્ટ છે. કયા પાપ માટે કઈ સજા આપવી તેનું લિસ્ટ. નર્ક કહેવાતી એક એવી જગ્યા રાખી છે જ્યાં દરેક માણસને તેના કર્મની સજા મળી શકે.” આ છે ભગવાનનો કન્સેપ્ટ, સરેરાશ માનવીના દિમાગમાં. હવે પ્રયોગ કરવા માટે આ કન્સેપ્ટની જે કરોડરજ્જુ છે તે આપણે હાથમાં લેવી પડે. અવતરણ ચિહનમાં લખેલા શબ્દો ફ્રીથી વાંચશો તો એની સ્પાઈનલ કોર્ડ પકડાઈ જશે અને તે છે, ”ભગવાન આપણને બધાને ક્યાંકને ક્યાંકથી જોઈ રહ્યા છે”. યસ, જો ભગવાન આપણને જોતા જ ન હોત, તેમને જો ખ્યાલ જ ન હોત કે આપણે શું કમઠાણ કરી રહ્યા છીએ; આપણે આજે ખરાબ ઈરાદાથી છાપામાં આવેલા હિરોઈનનો ફેટો જોયો એ એમને ખબર જ ન હોત તો ડર જ ન રહે, અને તો ભગવાન છે જ નહિ એવું કહી શકાય, તાર્કિક રીતે. બરાબર? અર્થાત ભગવાન ચોવીસે કલાક આપણે વિતાવેલી દરેક સેકન્ડનો હિસાબ રાખી રહ્યા છે. ધેરફેર, જે આપણી ઉપર સતત વોચ રાખી શકે તેને તાત્વિક રીતે ભગવાન કહી શકાય. ધેન લેટ્સ મેક ઈટ. પ્રયોગની શરૂઆત કરીએ અને એ પ્રયોગ માટે એક શહેરને લેબોરેટરી બનાવીએ. એ શહેરના દરેક લોકોને ચોવીસે કલાક જોવાના, ચોવીસે કલાક એમની દરેક હિલચાલ પર નજર રાખવાની, ‘ઉપરના ભગવાન શું કરે છે?’-ના કન્સેપ્ટની જેમ. અને એ ચોવીસે કલાકના ક્લોઝ સર્વેલન્સમાં જો કંઇક અસામાન્ય દેખાય તો એ માણસને પકડી પાડવાનો, કે તું ભાઈ ક્રાઈમ કરવા કેમ જાય છે? તેમની ઉપર કોઈક હુમલો થવાનો હોય અથવા તે હુમલો કરવાનો હશે તેની તેના ચોવીસે કલાકના નજીકના નિરીક્ષણ પછી ખબર પડી જશે. દાખલા તરીકે, રસોડામાં ક્યારેય પગ ન મુકતા છગનભાઈ, હમણાં જ દેવાળિયા થઇ ગયા છે તે માહિતી આપણને તેના બેંક બેલેન્સ પરથી ખબર પડી. તેઓ બે મહિના પહેલા વ્યાજે રૂપિયા આપતા અઠંગ ગુંડાના ઘર બાજુ દેખાયેલા અને આજે તેમણે મોલમાંથી બહુ મોટી છરી ખરીદી તેવું મોલના મેનેજરે જાણ કરી. તો સ્વાભાવિક છે કે તેમને રૂપિયા ધીરનારનું ખૂન કરવા છગનભાઈ જઈ રહ્યા છે. તો છગનભાઈ ઘટનાસ્થળે પહોચે તેની પહેલાં જ આપણે પહોચીને પ્રોબેબલ ખૂનીને રોકી પાડવાનો. આ થયું પ્રયોગનું મોડેલ. થોડો સમય કોઈ એક શહેરમાં આ રીતે ટેકનોલોજીની મદદથી ભગવાન બનાવીને જોઈએ અને લોકોને મોટા મોટા ક્રાઈમ કરતા રોકીએ. જોઈએ, આ નવા ભગવાનનો પ્રયોગ કેવોક ચાલે છે અને તેની સમાજજીવન ઉપર અસર શું પડે છે?